b'\n_START_ARTICLE_\nVeli Lo\xc5\xa1inj\n_START_SECTION_\nZemljopisni polo\xc5\xbeaj\n_START_PARAGRAPH_\nSmje\xc5\xa1ten je na ju\xc5\xbenom dijelu otoka Lo\xc5\xa1inja, uz dvije susjedne uvale, u sjevernom podno\xc5\xbeju brda Kalvarije. Veli Lo\xc5\xa1inj je okrenut moru sa sjeverne strane._NEWLINE_Najbli\xc5\xbee naselje je Mali Lo\xc5\xa1inj, administrativno sjedi\xc5\xa1te otoka (3 km sjeverozapadno).\n_START_SECTION_\nStanovni\xc5\xa1tvo\n_START_PARAGRAPH_\nPrema popisu iz 2001. godine, naselje ima 917 stanovnika.\n_START_SECTION_\nAnti\xc4\x8dko doba\n_START_PARAGRAPH_\nUglavnom nenaseljen, pod jurisdikcijom grada Osora koji tada ima \xc4\x8dak 20 000 stanovnika. Jedno vrijeme bio je trenutna biskupija zato \xc5\xa1to je u Osoru vladala kuga. A godinu poslije ukinuta je te pripojena sa rabskom biskupijom kr\xc4\x8dkoj biskupiji.\n_START_SECTION_\nSrednji vijek\n_START_PARAGRAPH_\nVeli Lo\xc5\xa1inj prvi put se spominje 1398. pod imenom Velo Selo. Najstarija jezgra Velog Sela nastala je u prelasku iz XIII. u XIV. stolje\xc4\x87e oko romani\xc4\x8dke crkve Sv. Nikole iz XIV. st. Prvobitno naselje je rastresitog tipa, ku\xc4\x87e su postavljene prema polo\xc5\xbeaju poljoprivrednog zemlji\xc5\xa1ta, a ne u odnosu na uli\xc4\x8dne linije. U XV. stolje\xc4\x87u izgra\xc4\x91ena je obrambena kula, podignuta radi obrane luke i naselja, ali i zbog piratskih napada na zbjeg pu\xc4\x8danstva. _NEWLINE_U XVII. stolje\xc4\x87u naselje se dalje razvija amfiteatralno oko velolo\xc5\xa1injskog zaljeva. To je urbano barokno mjesto sa sredi\xc5\xa1njim trgom uz more i dvije osnovne uli\xc4\x8dice od kojih jedna vodi u Velo Selo, a druga do naselja u uvali Rovenska, gdje se razvija ribarsko naselje zgusnute primorske urbane strukture, s malim kamenim ku\xc4\x87ama._NEWLINE_\xc5\xbdupna crkva Sv. Antuna Opata Pustinjaka izgra\xc4\x91ena je na mjestu prve manje crkve iz XV. st. U XVII. stolje\xc4\x87u stara crkva je sru\xc5\xa1ena, a gradi se nova, ve\xc4\x87a trobrodna bazilika, koja se 1774. godine pregra\xc4\x91uje iz temelja, i gradi tre\xc4\x87a po redu, dana\xc5\xa1nja rasko\xc5\xa1na barokna crkva. U crkvi se nalazi najbogatija galerija slika talijanskih majstora na kvarnerskim otocima: B. Vivarinija; B. Strozzia, L. Quarena, F. Hayeza, L. del Cossa, F. Polenza. _NEWLINE_Nedaleko od luke u Velom Lo\xc5\xa1inju nalazi se crkva Sv. Marije (Gospe od an\xc4\x91ela) izgra\xc4\x91ena 1510. godine. Crkva je kasnije barokizirana. U njoj se \xc4\x8duva vrijedna zbirka slika venecijanskih majstora: Sv. Franjo i Sv. Hildebrand F. Fontebassa, osam slika G. A. Pelegrinija te nekoliko slika iz XVI. - XVIII. od kojih se jedna pripisuje Tizianu.\n_START_SECTION_\nNovo doba\n_START_PARAGRAPH_\nUsponom Malog Sela - Malog Lo\xc5\xa1inja dolazi do stagnacije razvoja Velog Lo\xc5\xa1inja. Veli Lo\xc5\xa1inj je sagradio brodogradili\xc5\xa1te koje je gradilo jedrilice, a netom kasnije pro\xc5\xa1lo je vrijeme jedrili\xc4\x8darstva te je u Malom Lo\xc5\xa1inju po\xc4\x8dela izgradnja  brodogradili\xc5\xa1ta koje je proizvodilo brodove na motorni pogon. Poslije 1. svjetskog rata Veli Lo\xc5\xa1inj nije imao snage za nove gospodarske pothvate._NEWLINE_U uskim uli\xc4\x8dicama Velog Lo\xc5\xa1inja, kroz "portune" vide se rasko\xc5\xa1ne vile nekada\xc5\xa1njih kapetana, brodovlasnika i bogate gospode. U vrtovima tih vila skupljeno je 80-tak vrsta razli\xc4\x8ditog bilja, dok u velolo\xc5\xa1injskom parku, ispred dana\xc5\xa1njeg lije\xc4\x8dili\xc5\xa1ta, a nekada\xc5\xa1nje rezidencije nadvojvode Karla Stjepana, ima vi\xc5\xa1e od 200 botani\xc4\x8dkih vrsta._NEWLINE_U neposrednoj blizini Velog Lo\xc5\xa1inja smje\xc5\xa1tena je mala ribarska lu\xc4\x8dica Rovenska, koja plijeni pa\xc5\xbenju svojom prekrasnom pla\xc5\xbeom, ribarskim ugo\xc4\x91ajem, tradicijom ljudi koji su svoj \xc5\xbeivot posvetili moru i izravnom dodiru s prirodom.\n_START_SECTION_\nUprava\n_START_PARAGRAPH_\nNaselje Veli Lo\xc5\xa1inj ure\xc4\x91eno je kao mjesna zajednica, s mjesnim odborom na \xc4\x8delu. Ostala administracija za socijalno funkcioniranje mjesta nalazi se u Malom Lo\xc5\xa1inju.\n_START_SECTION_\nGospodarstvo\n_START_PARAGRAPH_\nGlavne gospodarske grane mjesta su turizam i ribarstvo.\n_START_SECTION_\nPlavi svijet\n_START_PARAGRAPH_\nPlavi svijet je edukacijsko sredi\xc5\xa1te osnovano 1999. koje kroz znanstvenoistra\xc5\xbeiva\xc4\x8dki i program za\xc5\xa1tite provodi projekte s ciljem prikupljanje informacija o \xc5\xbeivotu ugro\xc5\xbeenih morskih organizama (prije svega morskih sisavaca naro\xc4\x8dito dobrih dupina i morskih kornja\xc4\x8da), obrazovanja javnosti i raznih interesnih skupina. Cilj je doprinijeti o\xc4\x8duvanju morskog okoli\xc5\xa1a pronala\xc5\xbeenju na\xc4\x8dina odr\xc5\xbeivog razvoja oto\xc4\x8dnih lokalnih zajednica.\n_START_SECTION_\n\xc5\xa0port\n_START_PARAGRAPH_\nOd 2013. odr\xc5\xbeava se utrka u brdskom biciklizmu pod nazivom Downhill Lo\xc5\xa1inj. Bila je dijelom MTB Svjetskog kupa 2018. (MTB World Cup - Downhill Lo\xc5\xa1inj).'